รัฐบาลไทย-ข่าวทำเนียบรัฐบาล-กระทรวงเกษตรฯ จับมือ 3 หน่วยงาน ลงนาม MOU สนับสนุนงานวิจัยด้านการบริหารจัดการทรัพยากรน้ำ
วันเสาร์ที่ 5 พฤษภาคม 2561
กระทรวงเกษตรฯ จับมือ 3 หน่วยงาน ลงนาม MOU สนับสนุนงานวิจัยด้านการบริหารจัดการทรัพยากรน้ํา
กระทรวงเกษตรฯ จับมือ 3 หน่วยงาน ลงนาม MOU สนับสนุนงานวิจัยด้านการบริหารจัดการทรัพยากรน้ํา เร่งแก้ไขปัญหาน้ําขาดแคลน และปัญหาน้ําท่วม
นายเลิศวิโรจน์ โกวัฒนะ ปลัดกระทรวงเกษตรและสหกรณ์ เปิดเผยภายหลังร่วมเป็นสักขีพยานในพิธีลงนามบันทึกข้อตกลงความร่วมมือด้านการบริหารจัดการน้ํา ณ อาคารศูนย์ปฏิบัติการน้ําอัจฉริยะ กรมชลประทาน สามเสน ว่า การลงนามดังกล่าวมีวัตถุประสงค์เพื่อบูรณาการการทํางานร่วมกันระหว่าง สถาบันการศึกษา และหน่วยงานภาครัฐ ให้เกิดความต่อเนื่องในการพัฒนาองค์ความรู้และการใช้ประโยชน์ผลงานวิจัยด้านการบริหารจัดการทรัพยากรน้ํา ในการเตรียมพร้อมรับมือกับความผันผวนของปริมาณน้ําได้อย่างทันต่อเหตุการณ์และนําไปใช้ได้จริง โดยมี พลอากาศเอก ประจิน จั่นตอง รองนายกรัฐมนตรี เป็นประธานในพิธี ร่วมด้วยตัวแทนจาก 4 หน่วยงาน ได้แก่ นายทองเปลว กองจันทร์ อธิบดีกรมชลประทาน นางพรรณพิมล ชัญญานุวัตร ผู้อํานวยการสํานักงานพัฒนาวิจัยการเกษตร (องค์การมหาชน) ศาสตราจารย์ นายแพทย์สิริฤกษ์ ทรงศิวิไล เลขาธิการสํานักงานคณะกรรมการวิจัยแห่งชาติ (วช.) และ ศาสตราจารย์ ดร.สุชาติ เซี่ยงฉิน อธิบดีมหาวิทยาลัยเทคโนโลยีพระจอมเกล้าพระนครเหนือ การลงนามดังกล่าวจะนําไปสู่ความร่วมมือในการพัฒนาเครื่องมือในการบริหารจัดการน้ําที่มีชื่อว่า “โปรแกรมการบริหารจัดการน้ําแบบบูรณาการและทันต่อเหตุการณ์ หรือ NARK4.0” ซึ่งเป็นส่วนหนึ่งของศูนย์ปฏิบัติการน้ําอัจฉริยะ (Smart Water Operation Center; SWOC) ภายใต้การกํากับดูแลของกรมชลประทาน
สําหรับโปรแกรม NARK4.0 สามารถคาดการณ์ปริมาณฝน ปริมาณน้ําไหลเข้าอ่างเก็บน้ํา และวางแผน ตัดสินใจระบายน้ําจากอ่างเก็บน้ําได้ล่วงหน้า 12 เดือน โดยมีระดับความแม่นยํามากกว่าร้อยละ 80 และสามารถใช้แบบจําลองทางคณิตศาสตร์จําลองปริมาณการไหลในลําน้ํา การจัดสรรน้ําในระดับโครงการชลประทาน ไปจนถึงการคํานวณผลผลิตและรายได้ ซึ่งผลการพัฒนาแบบจําลองฯ สามารถเพิ่มพื้นที่เพาะปลูกในลุ่มน้ําเจ้าพระยาเฉลี่ยได้ร้อยละ 18.02 และสามารถรักษาปริมาณการใช้น้ําต้นทุนจากอ่างเก็บน้ําเฉลี่ยได้มากถึงร้อยละ 32.99 เป็นการสร้างความมั่นคงทางน้ําต่อสภาวะภูมิอากาศที่เปลี่ยนแปลง ส่งผลให้กรมชลประทานมีเครื่องมือในการคาดการณ์สถานการณ์น้ําและช่วยในการตัดสินใจในการวางแผนการบริหารจัดการน้ําล่วงหน้ารายฤดูกาลได้อย่างมีประสิทธิภาพ นอกจากนี้ ได้มีการพัฒนา “แผนที่เกษตรที่เหมาะสมกับการคาดการณ์ปริมาณน้ําต้นทุน” จากการพิจารณาปริมาณน้ําต้นทุนคาดการณ์ทั้งปริมาณฝนและน้ําชลประทานที่สามารถส่งถึงคลองส่งน้ําสายหลักและสายซอยจากแบบจําลองคณิตศาสตร์ ร่วมกับพื้นที่ความเหมาะสมของการทําเกษตรกรรมการปลูกพืช (Agri-Map) ทําให้สามารถเสนอแนะแนวทางเลือกการทําเกษตรกรรมที่มีปริมาณน้ําต้นทุนเพียงพอ และเป็นพื้นที่เหมาะสมในการทําการเกษตรกรรมปลูกพืชให้แก่เกษตรกร
“ความสําเร็จของโครงการวิจัยดังกล่าวได้ก่อให้เกิดประโยชน์ต่อภาคส่วนในหลายด้าน อาทิ 1. ด้านความต้องการน้ํา (Demand) จากการเสนอแนะแนวทางการทําเกษตรกรรมที่สอดคล้องกับปริมาณน้ําต้นทุนซึ่งสามารถเป็นข้อมูลข่าวสารเชิงรุกให้แก่เกษตรกรในการวางแผนการทําเกษตรกรรม 2. ด้านปริมาณน้ํา (Supply) โดยการพัฒนาเครื่องมือในการบริหารจัดการน้ําให้แก่กรมชลประทานใช้ในการคาดการณ์และวางแผนการตัดสินใจระบายน้ําได้อย่างเหมาะสม และ 3. ด้านนโยบาย (Policy) รัฐบาลสามารถใช้ในการกําหนดมาตรการพัฒนาหรือส่งเสริมผลผลิตภาคการเกษตรที่มีความเหมาะสมและสอดคล้องกับปริมาณน้ําต้นทุนที่มีความผันผวนรายฤดูกาล เป็นการสร้างความมั่นคงทางน้ําและความมั่นคงทางอาหารให้แก่ประเทศไทย” นายเลิศวิโรจน์ กล่าว.